CELEX: 32020R0690
Language: bg
Date: 2019-12-17 00:00:00
Title: Регламент за изпълнение (ЕС) 2020/690 на Комисията от 17 декември 2019 година за определяне на правила за прилагането на Регламент (ЕС) 2016/429 на Европейския парламент и на Съвета по отношение на болестите от списъка, които попадат в обхвата на програми за надзор на равнището на Съюза, географския обхват на тези програми и болестите от списъка, за които може да бъде определен статут „свободен от болест“ на компартментите (текст от значение за ЕИП) (текст от значение за ЕИП)

3.6.2020   
               
               
                  BG
               
               
                  Официален вестник на Европейския съюз
               
               
                  L 174/341
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/690 НА КОМИСИЯТА
         от 17 декември 2019 година
         за определяне на правила за прилагането на Регламент (ЕС) 2016/429 на Европейския парламент и на Съвета по отношение на болестите от списъка, които попадат в обхвата на програми за надзор на равнището на Съюза, географския обхват на тези програми и болестите от списъка, за които може да бъде определен статут „свободен от болест“ на компартментите
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 30, параграф 1, буква а) и член 37, параграф 4, първа алинея, буква б) от него,
         като има предвид, че:
         
                     (1)
                  
                  
                     С Регламент (ЕС) 2016/429 се определят правила за профилактика и контрол на болестите по животните, които се предават на животните или на хората, включително правила за надзор и ликвидиране, както и за предоставяне на статут „свободен от болест“ на равнището на компартмента.
                  
               
                     (2)
                  
                  
                     С Регламент (ЕС) 2016/429 се установява хармонизиран списък на заразните болести по животните („болести от списъка“), които представляват риск за здравето на животните или общественото здраве в Съюза — независимо дали на цялата му територия или само в части от него.
                  
               
                     (3)
                  
                  
                     В член 28 от Регламент (ЕС) 2016/429 са предвидени програми за надзор на равнището на Съюза за някои болести от списъка. В член 30 от посочения регламент се предвижда чрез актове за изпълнение да бъде определено кои болести от списъка са предмет на програми за надзор на равнището на Съюза, включително географския обхват на тези програми.
                  
               
                     (4)
                  
                  
                     С Регламент (ЕС) 2016/429 се отменя Директива 2005/94/ЕО на Съвета (2), считано от 21 април 2021 г. В Директива 2005/94/ЕО са предвидени задължителни програми за надзор на инфлуенцата при домашни и диви птици. Задължителните програми за надзор на инфлуенцата по птиците остават подходящ инструмент за гарантиране на високо равнище на надзор в Съюза с оглед на въздействието на високопатогенната инфлуенца по птиците върху здравето на животните. Тези програми следва също да включват надзор на някои региони с повишен риск от мутация на вирусите на нископатогенна инфлуенца по птиците към вируси на високопатогенната инфлуенца по птиците. Надзорът на инфлуенцата по птиците допринася и за придобиването на знания относно вирусите, които представляват потенциален зоонозен риск. Поради това посоченото задължение следва да бъде отразено в рамките на Регламент (ЕС) 2016/429 посредством програми за надзор на инфлуенца по птиците на равнището на Съюза.
                  
               
                     (5)
                  
                  
                     В съответствие с хармонизирания списък на заразните болести по животните в Регламент (ЕС) 2016/429 се прави разграничение между високопатогенна инфлуенца по птиците и инфекция с вируси на нископатогенна инфлуенца по птиците. С цел да се гарантира съгласуваност, това разграничение следва да бъде отразено в обхвата на програми за надзор на равнището на Съюза.
                  
               
                     (6)
                  
                  
                     С Делегиран регламент (ЕС) 2020/689 (3) на Комисията се определят, наред с другото, критериите за определяне на болестите от списъка, които попадат в обхвата на програми за надзор на равнището на Съюза, както и съдържанието на тези програми. Високопатогенната инфлуенца по птиците и инфекцията с вируси на нископатогенна инфлуенца по птиците отговарят на тези критерии.
                  
               
                     (7)
                  
                  
                     Съгласно член 37 от Регламент (ЕС) 2016/429 държавите членки могат да подават заявление за признаване на статута „свободен от болест“ на компартменти във връзка с някои болести от списъка, посочени в член 9, параграф 1, букви а), б) и в) от същия регламент. Посредством акт за изпълнение следва да определи за кои болести от списъка може да бъде установен статут „свободен от болест“ на компартментите.
                  
               
                     (8)
                  
                  
                     С Регламент (ЕС) 2016/429 се отменя Директива 2006/88/ЕО на Съвета (4), считано от 21 април 2021 г. В Директива 2006/88/ЕО се предвижда създаването на компартменти със статут „свободен от болест“ по отношение на списък от болести на водните животни в съответствие със Здравния кодекс за водните животни на Световната организация по здравеопазване на животните (OIE). За да се улесни поддържането на статута „свободен от болест“ на компартментите, включените в посочения списък болести по водните животни следва, доколкото е възможно, да се използват за целите на списъка от болести, за които на компартментите може да бъде определен статут „свободен от болест“ в рамките на Регламент (ЕС) 2016/429.
                  
               
                     (9)
                  
                  
                     Тъй като разпоредбите на Регламент (ЕС) 2016/429, уреждащи въпросите в обхвата на настоящия регламент, се прилагат от 21 април 2021 г., настоящият регламент следва да се прилага от същата дата.
                  
               
                     (10)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Болестите от списъка, които попадат в обхвата на програми за надзор на равнището на Съюза в съответствие с член 28 от Регламент (ЕС) 2016/429, и географският обхват на тези програми са установени в приложение I към настоящия регламент.
         
         
            Член 2
            Болестите от списъка, за които може да бъде определен статут „свободен от болест“ на компартментите в съответствие с член 37 от Регламент (ЕС) 2016/429, са установени в приложение II към настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 21 април 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 декември 2019 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 84, 31.3.2016 г., стр. 1.
         
            (2)  Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (ОВ L 10, 14.1.2006 г., стр. 16).
         
            (3)  Делегиран регламент (ЕС) 2020/689 на Комисията от 17 декември 2019 г. за допълнение на Регламент (ЕС) 2016/429 на Европейския парламент и на Съвета по отношение на правилата за надзор, програмите за ликвидиране и статута „свободен от болест“ за някои болести от списъка и нововъзникващи болести (вж. страница 211 от настоящия брой на Официален вестник).
         
            (4)  Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (ОВ L 328, 24.11.2006 г., стр. 14).
      
      
         
            ПРИЛОЖЕНИЕ I
            
                        
                           
                              БОЛЕСТИ ОТ СПИСЪКА, КОИТО ПОПАДАТ В ОБХВАТА НА ПРОГРАМИ ЗА НАДЗОР НА РАВНИЩЕТО НА СЪЮЗА
                           
                        
                     
                     
                        
                           
                              ГЕОГРАФСКИ ОБХВАТ НА ПРОГРАМИТЕ ЗА НАДЗОР НА РАВНИЩЕТО НА СЪЮЗА
                           
                        
                     
                  
                        Високопатогенна инфлуенца по птиците
                     
                     
                        Цялата територия на държава членка
                     
                  
                        Инфекция с вируси на нископатогенната инфлуенца по птиците
                     
                     
                        Цялата територия на държава членка
                     
                  
      
      
         
            ПРИЛОЖЕНИЕ II
            
                        
                           
                              БОЛЕСТИ ОТ СПИСЪКА, ЗА КОИТО МОЖЕ ДА БЪДЕ ОПРЕДЕЛЕН СТАТУТ „СВОБОДЕН ОТ БОЛЕСТ“ НА КОМПАРТМЕНТИТЕ
                           
                        
                     
                  
                        Епизоотична хематопоетична некроза
                     
                  
                        Вирусна хеморагична септицемия
                     
                  
                        Инфекциозна хематопоетична некроза
                     
                  
                        Инфекция с ISAV с генотип HPR-с делеции
                     
                  
                        Инфекция с Microcytos mackini
                        
                     
                  
                        Инфекция с Perkinsus marinus
                        
                     
                  
                        Инфекция с Bonamia ostreae
                        
                     
                  
                        Инфекция с Bonamia exitiosa
                        
                     
                  
                        Инфекция с Marteilia refringens
                        
                     
                  
                        Инфекция с вируса на синдрома на Таура
                     
                  
                        Инфекция с вируса на болестта Жълта глава
                     
                  
                        Инфекция с вируса на синдрома на бяло петнисто заболяване